Diari Oficial de la Generalitat Valenciana


Sumari del DOGV 9952, del 07-10-2024 (2024/10472)

RESOLUCIÓ de 3 d'octubre de 2024, del director general de Labora - Servei Valencià d’Ocupació i Formació, per la qual s’aprova la convocatòria del programa mixt d’ocupació-formació «Tallers d’Ocupació», a càrrec de l’exercici pressupostari 2024, en aplicació de l’Orde 23/2024, de 3 de setembre, de la Conselleria d’Educació, Cultura, Universitats i Ocupació, per la qual s’aproven les bases reguladores de la concessió de subvencions dels programes «Escoles Taller», «Tallers d’Ocupació» i altres programes públics mixtos d’ocupació formació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9952

Data del DOGV
:   07-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10991

CVE
:   YCGY-L-2249-72677

Data del document
:   03-10-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * inserció professional
    * ajuda pública
    * ajuda a l'ocupació

A fi de concretar o desenrotllar en l’àmbit competencial de la Comunitat Valenciana el que es preveu en la normativa estatal d’aplicació general, es publica en data 9 de setembre l’Orde 23/2024, de 3 de setembre, de la Conselleria d’Educació, Cultura, Universitats i Ocupació, per la qual s’aproven les bases reguladores de la concessió de subvencions dels programes «Escoles Taller», «Tallers d’Ocupació» i altres programes públics mixtos d’ocupació formació.

En la Llei 8/2023, de 27 de desembre, de pressupostos de la Generalitat per a l’exercici 2024, dins del programa 322C02 «Formació i qualificació professional», s’inclou la línia de subvenció S0283 amb una dotació de 88.651.141,00 euros, dirigida a subvencionar el programa mixt d’ocupació formació citat en el paràgraf anterior.

Mitjançant Resolució, de 8 d’agost de 2024, del conseller d’Educació, Cultura, Universitats i Ocupació, s’autoritza una generació de crèdits per majors ingressos del SEPE en el subprograma pressupostari 322C02, «Formació i qualificació professional», i s’incrementa el capítol IV, «Transferències corrents», en diverses sublínies de subvenció, entre les quals està l’S028300000.

En virtut del que s’ha exposat i d’acord amb el que es preveu en l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Direcció General de Labora - Servei Valencià d’Ocupació i Formació procedix a dictar Resolució d’aprovació a càrrec de l’exercici pressupostari 2024 de la convocatòria de subvencions, en aplicació de l’Orde 23/2024, de 3 de setembre, de la Conselleria d’Educació, Cultura, Universitats i Ocupació, per la qual s’aproven les bases reguladores de la concessió de subvencions dels programes «Escoles Taller», «Tallers d’Ocupació» i altres programes públics mixtos d’ocupació formació.

RESOLC

*Primer. Aprovació de la convocatòria i indicació de les bases reguladores de la concessió de subvencions*

Es convoquen per a l’exercici 2024 subvencions per a la realització del programa mixt d’ocupació formació «Tallers d’Ocupació», regulades en l’Orde 23/2024, de 3 de setembre, publicada en el *Diari Oficial de la Generalitat Valenciana*, de 9 de setembre de 2024.

*Segon. Finançament i import de la convocatòria*

Es destina per a atendre les subvencions per a la realització de tallers d’ocupació un import global màxim de 81.456.894,00 euros a càrrec de la línia pressupostària S0283 del capítol 4 del subprograma 322C02, del pressupost de Labora - Servei Valencià d’Ocupació i Formació (d’ara en avant Labora) per a l’exercici 2024, amb el desglossament que figura a continuació, amb caràcter estimatiu:

|  |  |
| --- | --- |
| *Província* | *Import* |
| Alacant | 29.077.384,00 € |
| Castelló | 51.846.334,00 € |
| València | 09.748.088,00 € |
| Total | 76.313.380,00 € |

Atés que es preveu en la Llei de pressupostos de la Generalitat per a l’exercici 2024 que les ajudes que regula esta resolució es financen amb fons la distribució dels quals es realitza a través de la Conferència Sectorial d’Ocupació i Assumptes Laborals, la concessió d’estes estarà condicionada al fet que l’òrgan competent de l’Administració de l’Estat haja realitzat les actuacions o haja dictat els actes administratius que permeten assegurar l’efectivitat de la transferència de fons afectats.

La dotació d’esta convocatòria es podrà incrementar si concorre algun dels casos que preveu l’article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s’haurà de publicar en el *Diari Oficial de la Generalitat Valenciana*. Esta publicitat no implicarà l’obertura de termini per a presentar noves sol·licituds ni l’inici d’un nou còmput de termini per a resoldre.

Estes ajudes són susceptibles de cofinançament pel Fons Social Europeu.

Les ajudes a la formació que regula esta resolució són compatibles amb el mercat interior, d’acord amb l’article 107, apartat 1 del Tractat de funcionament de la Unió Europea, i queden dispensades de l’obligació de notificació que establix l’article 108, apartat 3, del tractat, i de comunicar d’acord amb el que preveu l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reunixen tots els requisits del citat article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.

*Tercer. Objectiu i condicions de la concessió de la subvenció*

L’objecte de la present resolució és aprovar la convocatòria de subvencions en règim de concurrència competitiva, per al desenrotllament, en l’àmbit de la Comunitat Valenciana, del programa «Tallers d’Ocupació» per a l’exercici 2024.

El programa «Tallers d’Ocupació» es configura com un programa experiencial d’ocupació i formació que té per objecte millorar la qualificació de les persones participants en els termes arreplegats en l’article 29.2 del Reial decret 818/2021, de 28 de setembre, pel qual es regulen els programes comuns d’activació per a l’ús del Sistema Nacional d’Ocupació.

D’acord amb el que es preveu en les bases reguladores, els projectes tindran una duració de dotze mesos.

La duració de dotze mesos, a l’efecte del càlcul de la subvenció, és equivalent a 1.920 hores de formació en alternança amb el treball. El nombre d’hores de duració dels projectes indicat és a l’efecte del càlcul de la subvenció i no està vinculat a la jornada i els horaris que haja de fer l’alumnat treballador d’acord amb la normativa laboral aplicable a la seua relació laboral, en l’ens promotor.

Durant el desenrotllament del taller d’ocupació, les persones participants rebran formació certificable i del catàleg d’especialitats formatives en alternança amb el treball o la pràctica professional adequada a l’ocupació que es vol exercir, dirigida a l’aprenentatge, la qualificació i l’adquisició d’experiència professional, segons el projecte de pla formatiu presentat per l’entitat, als efectes del qual es dedicarà a la formació teòrica un mínim del 35 % de la duració del projecte d’acord amb el que s’establix en la normativa en vigor.

Els projectes desenrotllaran especialitats conduents a l’obtenció de certificats professionals oficials complets, per a la qual cosa hauran de complir tots els requisits establits en el Reial decret 659/2023, de 18 de juliol, pel qual es desenrotlla l’ordenació del Sistema de Formació Professional, i tots aquells aspectes de l’Orde ESS/1897/2013, de 10 d’octubre, per la qual es desenrotlla el Reial decret 34/2008, de 18 de gener, pel qual es regulen els certificats de professionalitat, que no contradiguen el que regula el Reial decret 659/2023 i els reials decrets pels quals s’establixen certificats professionals.

Ateses les necessitats detectades en matèria de qualificació-inserció en cada província, d’acord amb el que es preveu en l’article 1.4 de les bases reguladores, tenen la consideració d’àrees professionals prioritàries, amb el grau de prioritat que s’assenyala, les àrees que s’especifiquen en l’annex d’esta resolució, d’acord amb el procediment de detecció de necessitats formatives que du a terme la Direcció General d’Ocupació i Formació.

Els projectes constaran d’un itinerari formatiu basat en la impartició consecutiva d’un certificat professional de nivell 1 i un altre de nivell 2 o bé un de nivell 2 i un altre de nivell 3, de la mateixa família i àrea professional.

En el cas que en el projecte no es puga completar l’itinerari formatiu amb dos nivells consecutius per no haver-hi en el catàleg un segon certificat professional de la mateixa família i àrea professional, es podrà impartir per a completar l’itinerari formatiu un altre certificat professional de la mateixa família professional, o bé una especialitat no certificable els continguts de la qual responguen a la formació en l’ofici o ocupació del lloc de treball, sempre que l’entitat compte amb l’acreditació o inscripció preceptiva en l’especialitat.

En els itineraris formatius, constituirà causa de finalització de participació en el projecte que l’alumnat no supere el certificat professional o l’especialitat de nivell inferior, i en este cas podrà ser substituït per nou alumnat que complisca els requisits d’accés al certificat o especialitat de nivell superior, que haurà d’incorporar-se a este durant els primers cinc dies lectius d’impartició.

En casos excepcionals podran presentar-se projectes que incloguen un únic certificat professional de nivell 2 o de nivell 3.

En un mateix projecte no es podrà sol·licitar més d’una vegada la impartició del mateix certificat professional.

Excepcionalment, aquelles entitats que sol·liciten més d’un projecte i en un d’estos s’incloga un itinerari formatiu, en un altre projecte es podrà repetir per una sola vegada la impartició d’un certificat professional de nivell 2 o de nivell 3, coincident amb algun dels inclosos en l’itinerari.

S’establix un límit màxim per projecte de dos especialitats per aula acreditada. Si se sol·licita jornada contínua, es podrà desplegar un projecte al matí i un altre projecte a la vesprada d’estes característiques. En el cas que se sol·licite jornada partida, només es podrà desplegar un projecte amb el límit màxim indicat de dos especialitats per aula acreditada. Estos límits s’establixen per a cada una de les aules acreditades en relació amb qualsevol programa mixt d’ocupació formació que s’estiga duent a terme en estes.

D’acord amb el que s’establix en l’article 2.5 de l’Orde de bases 23/2024, de 3 de setembre, els municipis de menys de 50.000 habitants podran sol·licitar un màxim d’un projecte «Taller d’Ocupació».

D’acord amb el que es preveu en l’apartat 1 de l’article 6 de les bases reguladores, així com en el resolc octau, apartat 3, lletra *e*  de la present resolució, en els projectes s’impartirà la següent formació complementària de caràcter modular:

*a*) FCOS02 Formació Bàsica de Riscos Laborals, de 30 hores de duració.

b) FCOO03 Inserció Laboral, Sensibilització Mediambiental i Igualtat de Gènere, de 10 hores de duració.

c) FCOI02 Alfabetització Informàtica: Informàtica i Internet, de 25 hores de duració.

d) CTRI0001 Igualtat i No Discriminació en l’Àmbit Laboral, de 12 hores de duració

La formació complementària corresponent al mòdul FCOS02 Formació Bàsica de Riscos Laborals s’impartirà a l’inici del projecte.

Les entitats hauran de disposar de la inscripció en les especialitats complementàries abans que finalitze el termini de presentació de sol·licituds.

A més, podran impartir-se uns altres mòduls complementaris, com ara idiomes o treball en equip o *coaching*.

Si és el cas, es tindran en compte en tots els projectes les previsions que arreplega l’apartat 2 i 3 de l’article 6 de l’Orde de bases relativa als programes específics i les accions formatives previstes per a l’alumnat que no haja aconseguit els objectius de l’Educació Secundària Obligatòria o equivalent, o que, tot i estar en possessió del títol de graduat o graduada en ESO, no haja obtingut el títol de Batxillerat o equivalent.

*Quart. Entitats beneficiàries*

Podran promoure els projectes de tallers d’ocupació i ser ens promotors beneficiaris, en les condicions i amb els requisits que s’assenyalen en l’article 2 de l’Orde de bases:

*a*) Les entitats locals territorials de la Comunitat Valenciana, els seus organismes autònoms i les entitats amb competències en matèria de promoció d’ocupació, dependents o assimilades a estes, la titularitat de les quals corresponga íntegrament a estes entitats locals.

Les mancomunitats i altres agrupacions d’entitatslocals territorials de la Comunitat Valencianaamb personalitat jurídica pròpia que compten explícitament entre els seus principals fins constitutius amb el foment de l’ocupació i/o la formació, podran ser beneficiàries de les ajudes sempre que per la mancomunitat o agrupació es presente una única sol·licitud i l’àmbit d’actuació del projecte es desenrotlle almenys en dos municipis de la mancomunitat o agrupació.

D’acord amb el que preveu l’article 11.2 de l’LGS, els membres associats de l’entitat beneficiària que es comprometen a efectuar la totalitat o part de les activitats que fonamenten la concessió de la subvenció en nom i per compte del primer, tindran igualment la consideració de persones beneficiàries.

*b*) Òrgans, organismes autònoms o altres ens públics dependents de l’Administració de la comunitat autònoma.

*c*) Associacions, fundacions i altres entitats privades, totes sense ànim de lucre, amb almenys una delegació en el territori de la Comunitat Valenciana, legalment constituïdes de conformitat amb la seua normativa reguladora específica, amb personalitat jurídica pròpia i capacitat plena d’obrar i inscrites en el registre corresponent.

*d*) Les entitats firmants dels acords/pactes territorials per l’ocupació constituïts a l’empara de la corresponent normativa reguladora de la Comunitat Valenciana podran ser beneficiàries de les ajudes sempre que per l’acord o pacte d’estes es presente una única sol·licitud que podrà ser formulada per una de les entitats locals que l’haja subscrit que haurà de disposar de l’acreditació en les especialitats incloses en el projecte.

Les entitats firmants de l’acord o pacte podran avalar, per tant, una única sol·licitud, el projecte de la qual s’haurà de desenrotllar almenys en dos municipis dels que conformen l’acord o pacte. Per a l’admissió de la sol·licitud, el projecte ha de ser aprovat per totes les entitats locals, els agents socials i econòmics que hagen subscrit l’acord o pacte, i s’haurà d’aportar el document que l’avale, així com els corresponents acords del ple de la corporació i, si és el cas, els convenis interadministratius en què es regulen expressament els compromisos assumits per al desenrotllament del projecte.

*Quint. Persones destinatàries*

Les persones destinatàries d’este programa hauran de complir els següents requisits mínims que s’hauran de reunir en la data d’incorporació al projecte:

*a*) Complir els requisits establits en la normativa d’aplicació per a formalitzar un contracte de formació en alternança.

*b*) Ser persones desocupades, segons la definició continguda en l’article 4.1.*a*  de l’Orde de bases.

*c*) Complir els requisits establits per a l’accés a les accions formatives establits en la normativa reguladora dels certificats professionals o els requisits establits en els programes formatius de les especialitats en cas de tractar-se d’especialitats no vinculades a l’obtenció de certificats.

A l’efecte de garantir el compliment del que es preveu en l’article 4.4 de l’Orde de bases, mitjançant l’aprovació dels corresponents barems per a la selecció de l’alumnat/treballador, en els processos de selecció es prioritzarà les persones que reunisquen les condicions descrites en cada un dels col·lectius vulnerables d’atenció prioritària assenyalats en l’article 50 de la Llei 3/2003, de 28 de febrer, d’ocupació.

D’acord amb les instruccions que s’aproven, reguladores del procediment de preselecció i selecció definitiva, la selecció de l’alumnat treballador, en tot cas, estarà precedida per la tramitació d’oferta de servicis formatius per part de Labora, i s’haurà de garantir un percentatge d’almenys el 50 % de dones entre les persones participants en els projectes.

L’alumnat haurà de ser major de 16 anys i a més estar en edat de treballar com a mínim fins a la finalització del projecte. En el cas de menors de 18 anys, però majors de 16, hauran d’aportar-se els consentiments i les autoritzacions preceptius.

*Sext. Personal directiu, docent i auxiliar administratiu*

1. Per a la selecció del personal de direcció, docent i auxiliar administratiu participant en els projectes «Tallers d’Ocupació», la Comissió Mixta de Selecció prevista en l’article 15 d’Orde de bases establirà el procediment de selecció que cal seguir i els criteris de baremació dels mèrits d’acord amb les instruccions de la Direcció General de Labora sobre les bases del procediment selectiu i els barems aplicables, i s’haurà de tindre en compte la major adequació de l’experiència i la qualificació al lloc de treball oferit com a criteri estratègic i, per tant, prioritari.

2. Com a procediment per a la preselecció de les persones candidates a estos llocs s’utilitzarà preferentment l’oferta d’ocupació tramitada per l’Espai Labora que corresponga, convocatòria pública o ambdós.

3. Per al personal docent, a més dels procediments assenyalats, podrà utilitzar-se com a procediment per a la selecció que esta es faça mitjançant la incorporació de personal que figure prèviament en les borses d’ocupació de personal expert docent, constituïdes a l’empara del Decret 220/2017, de 29 de desembre, del Consell, pel qual es regula la borsa d’ocupació temporal de personal docent i s’aproven les bases del procediment de selecció i nomenament per a la realització d’accions formatives en les quals participe Labora.

Sense perjuí del que establisca la normativa reguladora dels certificats professionals o el programa formatiu de les especialitats que hagen d’impartir-se en els projectes, les persones candidates hauran de complir els requisits que assenyala l’article 16.2 de l’orde de bases.

4. La Comissió Mixta de Selecció podrà aprovar, a proposta de l’entitat promotora, la continuïtat de personal contractat anteriorment en altres programes mixtos d’ocupació-formació gestionats per l’entitat beneficiària, inclosos els que hagen adquirit la condició de fixos de plantilla o contractats indefinits de les entitats beneficiàries, de conformitat amb el que s’establix en l’article 34.2 del Reial decret 818/2021, de 28 de setembre. En estos supòsits no es realitzarà procés de selecció i la Comissió de Selecció, després de comprovar el compliment dels requisits, aprovarà esta proposta.

*Sèptim. Lloc i termini de presentació de sol·licituds*

D’acord amb el que es preveu en l’article 14 de la Llei 39/2015, d’1 d’octubre, del procediment administratiu comú de les administracions públiques, a l’efecte de presentació de sol·licituds, documentació que ha d’acompanyar a la sol·licitud, sol·licitud d’acompte, presentació de la documentació justificativa, o qualsevol altra documentació relacionada amb la present convocatòria, en tot cas, les entitats interessades estaran obligades a relacionar-se a través de mitjans electrònics amb les administracions públiques per a la realització de qualsevol tràmit d’un procediment administratiu.

Les sol·licituds s’han de presentar telemàticament en model normalitzat, juntament amb la documentació acreditativa dels requisits per a obtindre la subvenció específica que es determina en el resolc octau d’esta convocatòria.

Per a fer la presentació telemàtica de les sol·licituds, s’accedirà a la seu electrònica de la Generalitat (<https://sede.gva.es>), des d’on es podrà accedir al tràmit presentació de sol·licituds a ajudes del Servici Valencià d’Ocupació i Formació, o de la pàgina web www.labora.gva.es  a través de l’enllaç «Sol·licitud Telemàtica». Per a això, la persona sol·licitant haurà de disposar de firma electrònica avançada, bé amb el certificat reconegut d’entitat (persones jurídiques), bé amb el certificat reconegut per a ciutadans (persona física), o certificat de representant d’entitat, els dos admesos per la seu electrònica de la Generalitat (<https://sede.gva.es>). En el cas que es presente un certificat digital de persona física i que s’actue en representació d’una persona jurídica, s’haurà d’inscriure prèviament en el Registre de representacions de caràcter voluntari davant de la Generalitat per a fer tràmits per via telemàtica.

El termini de presentació de sol·licituds serà de deu dies hàbils a comptar de l’endemà de la publicació de la convocatòria.

*Octau. Documentació i informació que s’ha d’adjuntar amb la sol·licitud*

1. Documentació que ha de presentar l’entitat sol·licitant. En el cas de mancomunitats o agrupacions d’entitats locals constituïdes en acords o pactes per l’ocupació, la documentació indicada en l’apartat següent l’ha d’aportar cada un dels membres que es comprometa a efectuar la totalitat o part de les activitats en nom i per compte del primer.

2. La sol·licitud ha d’anar acompanyada de la documentació següent, que s’ha d’annexar per mitjans telemàtics, sense perjuí que puga requerir-se en determinades circumstàncies l’exhibició dels documents originals per a acarar-los:

*a*) Autorització expressa a Labora – Servei Valencià d’Ocupació i Formació perquè comprove les dades d’identitat de la persona sol·licitant o, si és el cas, de tractar-se d’una persona jurídica, de la persona que n’exercisca la representació, de conformitat amb el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l’òrgan instructor estarà facultat per a fer les actuacions que siguen procedents per tal d’aclarir-la. Si la persona sol·licitant no presta el consentiment, haurà d’aportar una còpia del document nacional d’identitat.

Quan es tracte d’una persona jurídica, s’haurà d’aportar, a més, documentació acreditativa i identificativa d’esta que continga còpia de l’escriptura de constitució/estatuts actualitzada i acreditació de la inscripció en el Registre mercantil o registre corresponent i, si és el cas, poders de representació.

Quan es tracte d’una mancomunitat o una agrupació d’entitats locals constituïdes en acords o pactes per l’ocupació, cada una de les entitats membres associades que es comprometen a efectuar la totalitat o part de les activitats en nom i per compte del primer hauran de presentar certificació emesa per l’òrgan competent amb detall dels compromisos assumits, així com l’autorització de la concessió i el pagament de la subvenció a l’entitat sol·licitant.

A més, en el cas d’acords/pactes territorials, s’haurà de presentar, juntament amb la sol·licitud, l’acord adoptat per a l’execució del projecte per l’òrgan de govern de l’acord o pacte territorial.

*b*) Declaració responsable de l’entitat beneficiària de no trobar-se en cap dels supòsits de l’article 13.2 i 3, de l’LGS, segons el model normalitzat, així com de no ser deutor per resolució de procedència de reintegrament, tant en el moment de la concessió com en el cobrament de la subvenció.

c) Documentació d’identificació fiscal de l’entitat sol·licitant.

*d*) Autorització a Labora – Servei Valencià d’Ocupació i Formació perquè obtinga de manera directa, a través de certificats telemàtics, l’acreditació del compliment d’obligacions tributàries i enfront de la Seguretat Social, en els termes previstos en els articles 18 i 19 de l’RLGS.

No obstant això, l’entitat sol·licitant podrà denegar expressament esta autorització, i haurà d’aportar llavors les certificacions que s’indiquen a continuació, i que tindran un període de validesa de sis mesos a comptar de la data de l’expedició, d’acord amb el que s’establix en l’article 23.3 de l’RLGS:

– De l’Agència Estatal d’Administració Tributària, el certificat que acredite que està al corrent de les seues obligacions tributàries.

– De la Tresoreria General de la Seguretat Social, el certificat que acredite que està al corrent en el compliment de les seues obligacions.

– De l’Agència Tributària Valenciana (ATV), el certificat acreditatiu que no té deutes de naturalesa tributària amb la Generalitat.

*e*) Certificat de situació en el Cens d’activitats econòmiques de l’AEAT i documents acreditatius de l’últim abonament de l’impost d’activitats econòmiques (IAE) corresponent a les activitats de formació en alta en els epígrafs del grup 932 o l’epígraf 933.9, o declaració responsable de l’exempció o no subjecció, si és el cas.

*f*) Declaració responsable de l’entitat sol·licitant sobre el compliment de la normativa sobre integració laboral de persones amb discapacitat o, si és el cas, l’exempció d’esta obligació, segons el que establix el Decret 279/2004, del Consell, de 17 de desembre.

*g*) En el cas de pactes per l’ocupació, acreditació de la seua inscripció en el Registre de pactes territorials per l’ocupació i desenrotllament local participatiu i sostenible de la Comunitat Valenciana, regulat en l’article 11 del Decret 235/2022 de 30 de desembre, del Consell, sobre pactes territorials per l’ocupació, o, en defecte d’això, acreditació d’haver sol·licitat la inscripció en este. En este últim cas, la concessió de la subvenció quedarà supeditada a la inscripció efectiva en el registre, segons el que disposa l’article 12.2 del Decret 235/2022.

3. Informació que s’ha d’adjuntar a la sol·licitud

a) Certificat acreditatiu del finançament de la part del cost del projecte no subvencionada, ja que s’entén que queda per compte de l’entitat beneficiària la diferència de finançament necessari per a l’execució total de l’activitat subvencionada.

*b*) Dades de domiciliació bancària, que s’obtindrà d’acord amb el procediment que regula l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i s’aplicarà el tràmit automatitzat que preveu l’article 5 quan resulte aplicable.

*c*) Documentació acreditativa de la titularitat jurídica de l’objecte d’actuació i de la disponibilitat que té per a l’execució de l’obra o el servici previstos. En cas de titularitat privada, escriptura pública de cessió per a ús públic per un termini no inferior a vint-i-cinc anys. L’òrgan instructor podrà eximir d’este requisit, i substituir-lo per l’autorització dels i les titulars, determinades entitats pel caràcter social de l’obra o el servici que s’haja de realitzar, i les circumstàncies de l’exempció s’hauran d’acreditar degudament en l’expedient.

*d*) Projecte relatiu a l’obra o servici d’interés públic per a fer, el contingut mínim del qual consistirà en una memòria en la qual s’arreplegaran els aspectes següents:

– Denominació i dades d’identificació del projecte i de l’ens promotor sol·licitant.

– Descripció detallada de l’obra o el servici que es durà a terme. En funció de l’obra que es duga a terme, cal adjuntar un projecte bàsic o projecte tècnic complet firmat pel personal tècnic competent. En tot cas, si es tracta d’un projecte bàsic, haurà de contindre, almenys, una memòria descriptiva, unitats d’obra, plànols generals i pressupost amb estimació global per capítols.

– Compromís formal d’aportar amb la documentació d’inici tots els permisos reglamentaris i administratius necessaris per al desenrotllament de l’activitat.

*e*) Pla formatiu en els termes establits en l’article 31.1 del Reial decret 818/2021, de 28 de setembre, pel qual es regulen els programes comuns d’activació per a l’ús del Sistema Nacional d’Ocupació. El de pla formatiu es farà per especialitats relacionades amb el projecte d’obra o servici que calga desenrotllar, de manera que s’establisca la coherència entre les especialitats formatives sol·licitades, el pla formatiu per especialitats i les unitats d’obra o servicis. Cada itinerari formatiu ha d’incloure la denominació dels mòduls que l’integren i la duració d’estos, l’objectiu general del mòdul i els continguts teoricopràctics.

D’acord amb el que preveu l’apartat 5 de l’article 6 de l’Orde de bases, les entitats hauran d’incloure en el pla formatiu el contingut de la formació complementària de caràcter modular, així com els programes específics i les accions formatives que s’impartiran a l’alumnat que no haja aconseguit els objectius de l’Educació Secundària Obligatòria o equivalent, o que, tot i estar possessió del títol de graduat o graduada en ESO, no hagen obtingut el títol de Batxillerat o equivalent, que els permeta accedir a certificats de nivell superior.

Així mateix, en el pla formatiu s’especificaran també els aspectes següents:

– Descripció del fet que l’equip didàctic i el material fungible són els obligatoris per a la formació de l’alumnat i per a la realització del pla formatiu. Entre els mitjans previstos per a la formació de l’alumnat, es disposarà d’accés a internet a través d’una connexió de banda ampla, així com l’equipament informàtic i de projecció audiovisual necessari per a utilitzar este recurs en les aules. Si l’entitat sol·licitant no disposa d’una connexió de banda ampla, l’alta d’esta es podrà imputar a la subvenció en l’apartat de gastos de formació i funcionament.

– Data prevista per al començament del projecte «Taller d’Ocupació».

– Pressupost de gastos que expressen els costos màxims totals derivats de la contractació del personal directiu, docent i auxiliar administratiu, del funcionament i la gestió del projecte i de la contractació de l’alumnat.

– Pressupost d’ingressos, que comprendrà la subvenció que se sol·licita, altres possibles aportacions i, si és el cas, ingressos previstos a conseqüència de l’alienació de béns produïts o servicis prestats pel desplegament o l’execució del projecte. Hauran de constar expressament, si és el cas, les aportacions o els ingressos que disminuïsquen l’import de la subvenció que s’haja de sol·licitar.

*f*) En relació amb el que es preveu en l’Orde de bases, en els apartats 7 i 8 de l’article 6, les entitats hauran d’aportar el pla d’orientació de les persones participants en el qual es detallarà l’assessorament i la informació laboral i professional i l’assistència tècnica a l’alumnat participant tant per a la busca d’ocupació per compte d’altri com per a l’establiment per compte propi, de manera individual o en projectes d’economia social, així com els recursos dels quals disposa l’entitat per a la implementació, tant durant l’execució del projecte com, almenys durant sis mesos, després de la finalització del taller.

*g*) En relació amb el que es preveu en l’Orde de bases, en l’article 3.1.*s*, les entitats presentaran un informe sobre les mesures concretes que cal adoptar per a permetre a l’alumnat treballador amb responsabilitats familiars i de cura conciliar la seua participació en el programa amb la cura de descendents en primer grau menors de 12 anys o familiars dependents i indicar els casos en els quals no serà possible l’establiment de les mesures citades per incompatibilitat amb la gestió adequada del projecte.

4. Amb caràcter voluntari, podrà aportar-se, així mateix, la documentació acreditativa dels criteris que arreplega l’article 13 de l’Orde de bases, en el termini de sol·licitud i en els termes que preveu este.

L’aportació de la documentació acreditativa dels criteris que arreplega l’article 13 té caràcter voluntari i, en conseqüència, només es valorarà la documentació que adjunte l’entitat en el termini de sol·licitud, sense que corresponga realitzar requeriments en la fase d’instrucció a l’efecte d’esmena d’esta documentació en el cas que continga errors o siga insuficient per a efectuar la valoració.

*Nové. Criteris de valoració de les sol·licituds*

1. Les sol·licituds les valorarà la Comissió de Valoració d’acord amb els criteris establits en l’article 13 de l’Orde 23/2024, de 3 de setembre.

2. Conforme al que s’establix en l’article 13 de l’Orde de bases, apartat C, a l’efecte d’aplicació del criteri quatre, referent a la desocupació per al càlcul de la taxa d’atur de les comarques, a l’efecte de valoració d’este criteri s’utilitzaran les dades relatives a l’últim trimestre publicades en el portal estadístic de la Generalitat, «Indicadors del mercat de treball a escala subprovincial», en data de finalització del termini de presentació de sol·licituds.

3. Conforme al que s’establix en l’article 13 de l’Orde de bases, apartat F, a l’efecte d’aplicació del criteri referent a l’àmbit territorial, es consideren municipis afectats pel risc de despoblament els beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, d’acord amb el que s’establix en la Resolució, de 23 d’octubre de 2023, de la Presidència de la Generalitat, d’assignació de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana a les respectives entitats beneficiàries, per a l’exercici pressupostari 2023 (DOGV de 31.10.2023), i la Llei 5/2023, de 13 d’abril, integral de mesures contra el despoblament i per l’equitat territorial a la Comunitat Valenciana.

*Dècim. Termini de resolució i notificació i recursos*

1. Vista la proposta de l’òrgan instructor, la persona titular de la Direcció General d’Ocupació i Formació dictarà la resolució procedent per delegació de la persona titular de la Direcció General de Labora.

2. El termini per a resoldre i notificar les sol·licituds no podrà excedir 6 mesos comptats a partir de la publicació d’esta resolució.

3. Transcorregut el termini anterior sense que s’haja dictat i notificat cap resolució expressa, s’entendrà desestimada la sol·licitud per silenci administratiu, sense perjuí que subsistisca l’obligació legal de resoldre.

4. Les resolucions de concessió seran motivades i determinaran, a més de l’objecte, les condicions i la finalitat de la subvenció concedida, la duració dels tallers, la quantia concedida i el compromís adquirit per cada un dels beneficiaris, si és el cas.

5. A la resolució de concessió s’adjuntarà la designació, per la direcció del servici territorial de formació per a l’ocupació, del personal tècnic de formació que actuarà d’enllaç entre l’entitat i Labora.

6. Les resolucions adoptades sobre les sol·licituds d’estes ajudes posen fi a la via administrativa i contra estes podran interposar-se els recursos previstos en la legislació vigent.

*Onzé. Mitjà de notificació o publicació dels tràmits que cal efectuar en el procediment*

1. Les notificacions es practicaran per mitjans electrònics i seran vàlides sempre que permeten tindre constància del seu enviament o posada a disposició, de la recepció o accés per l’entitat interessada o el seu representant, de les seues dates i hores, del contingut íntegre i de la identitat fidedigna del remitent i el destinatari d’esta. L’acreditació de la notificació efectuada s’ha d’incorporar a l’expedient.

Les notificacions per mitjans electrònics es practicaran mitjançant compareixença en la seu electrònica de la Generalitat (<https://sede.gva.es>), a través de l’adreça electrònica habilitada única o mitjançant els dos sistemes, de la mateixa manera que l’establida en el paràgraf segon del resolc sèptim per a realitzar la sol·licitud. S’entén per compareixença en la seu electrònica l’accés per l’interessat o el seu representant degudament identificat al contingut de la notificació. Les notificacions per mitjans electrònics es consideraran practicades en el moment en què es produïsca l’accés al contingut. La notificació es considerarà rebutjada quan hagen transcorregut deu dies naturals des de la posada a la disposició de la notificació sense que s’accedisca al seu contingut. Es considerarà complida l’obligació a la qual es referix l’article 40.4 de la Llei 39/2015, de 2 d’octubre, de procediment administratiu comú de les administracions públiques, amb la posada a la disposició de la notificació en la seu electrònica de l’administració o l’organisme actuant o en l’adreça electrònica habilitada única.

Labora enviarà un avís al dispositiu electrònic i/o a l’adreça de correu electrònic de l’entitat que esta haja comunicat, en què la informe de la posada a la disposició d’una notificació en la seu electrònica de l’administració o l’organisme corresponent o en l’adreça electrònica habilitada única. La falta de pràctica d’este avís no impedirà que la notificació es considere plenament vàlida.

2. En el cas que la sol·licitud presentada no complisca els requisits exigits o la documentació aportada continga errors o siga insuficient, la direcció territorial en matèria de formació per a l’ocupació, com a òrgan instructor, requerirà a l’entitat sol·licitant que, en el termini de deu dies hàbils, esmene la falta o aporte els documents preceptius, amb la indicació que, si no ho fa, es considerarà que desistix de la petició, amb una resolució prèvia que caldrà dictar en els termes que preveu l’article 21 de la Llei 39/2015, d’1 d’octubre, del procediment administratiu comú de les administracions públiques.

3. D’acord amb el que preveu l’article 73 de la mateixa llei, quan en qualsevol moment es considere que algun dels actes de les persones interessades no reunix els requisits necessaris, l’Administració ho posarà en el seu coneixement, i concedirà un termini de deu dies hàbils per a formalitzar-lo.

Quant a les persones interessades que no atenguen el requeriment, es podrà declarar que han perdut el dret al tràmit corresponent; no obstant això, s’admetrà l’actuació de la persona interessada i produirà efectes legals si es produïx abans o dins del dia que es notifique la resolució en la qual es considere transcorregut el termini.

*Dotzé. Renúncies*

En cas de renúncies a subvencions concedides, es podrà proposar la concessió per orde de la puntuació obtinguda en la fase de valoració de la província corresponent, si és el cas, de les sol·licituds que van obtindre prou puntuació per a ser concedides i no ho van ser per no haver-hi crèdit per a la concessió.

*Tretzé. Sol·licitud de bestreta i ingrés de romanents*

1. En aplicació del que preveu la disposició addicional novena del Reial decret 818/2021, d’acord amb el que disposa l’article 6.5.*b*  i la disposició addicional dècima de la Llei 30/2015, de 9 de setembre, en el cas d’ajudes dirigides a l’Administració general de l’Estat, les comunitats autònomes o les entitats locals i les entitats la titularitat de les quals corresponga íntegrament a les anteriors, en el marc dels programes públics d’ocupació i formació, es podrà anticipar fins al 80 % de la subvenció concedida, amb una sol·licitud prèvia que haurà de presentar-se una vegada acreditat l’inici de l’activitat formativa.

Si es tracta d’administracions públiques, d’organismes públics dependents o vinculats a estes i d’entitats sense ànim de lucre que desplegaran programes en l’àmbit de l’ocupació i formació, el pagament anticipat no requerirà la constitució de garanties.

2. Com a requisit previ al cobrament, quan l’entitat beneficiària siga una entitat local haurà de presentar l’acreditació d’estar al corrent en el compliment de l’obligació de rendició de comptes anuals davant de la Sindicatura de Comptes de conformitat amb el que disposa l’article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.

3. Dins del termini de justificació previst en la convocatòria, l’entitat haurà de procedir a l’ingrés dels romanents no aplicats en el compte número ES42 3901 9700 9269 4046 4750 de l’entitat CaixaBank a favor de Labora i acreditar-ho davant el mateix òrgan identificant el número d’expedient.

*Catorzé. Termini d’inici, seguiment i finalització de les accions formatives*

D’acord amb el que es preveu en l’Orde de bases, els tallers hauran d’iniciar-se en el termini de dos mesos des de la notificació de la resolució de concessió llevat que per estar impartint formació les aules no es troben disponibles i en este cas este termini es comptarà a partir del moment en què finalitzen les accions formatives referides, data que haurà de ser comunicada al personal tècnic de formació. Sense perjuí d’això, els projectes hauran de començar, en tot cas, abans del 31 de gener de 2025, i finalitzaran d’acord amb la duració del projecte establida en el resolc tercer d’esta resolució.

La comunicació d’inici dels projectes, de les modificacions o incidències en el desenrotllament d’estos i de la finalització dels tallers, així com la presentació de documentació a l’efecte de l’avaluació, el seguiment i el control de la qualitat de les accions formatives i la relativa als indicadors de resultats una vegada finalitzats els projectes, es farà per les entitats beneficiàries a través de l’aplicació informàtica proporcionada a este efecte conforme al procediment previst en l’Orde de bases i les instruccions que es dicten sobre l’execució del programa, que es publicaran en el web de Labora.

*Quinzé. Actualització de mòduls econòmics*

D’acord amb el que preveu l’article 22 de l’Orde de bases, per a l’exercici 2024 s’establixen els següents mòduls econòmics:

Mòdul A. Costos salarials del personal directiu, docent i auxiliar administratiu: 4 euros per cada persona participant i hora.

Mòdul B. Costos de formació i manteniment: 1,12 euros per cada persona participant i hora.

Mòdul C: Salaris de l’alumnat: el salari mínim interprofessional establit l’any en el qual es concedixen les ajudes, en concepte de salaris de l’alumnat/persona treballadora, sense perjuí de l’obligació de les entitats de fer efectives les retribucions que corresponguen a l’alumnat treballador en relació amb temps de treball efectiu d’acord amb la normativa laboral aplicable.

En relació amb els mòduls A i C, es computaran les situacions amb dret a retribució en les quals no es presta servici efectiu com les absències justificades, les situacions que preveu l’article 37.7 del text refós de la Llei de l’Estatut dels Treballadors i els períodes de baixa per incapacitat temporal pels gastos que no hagen sigut compensats per la Seguretat Social i siguen assumits per l’entitat beneficiària.

A l’únic efecte del càlcul de la subvenció, els projectes que es regulen en estes bases tindran una duració equivalent a 1.920 hores, amb independència de la jornada laboral en còmput anual aprovada per al personal de l’entitat beneficiària.

*Setzé. Termini de justificació*

L’entitat beneficiària haurà de presentar la justificació de la subvenció en el termini màxim de dos mesos des de la finalització del projecte utilitzant per a això l’aplicació informàtica Colaborem Sidec o aquella que, per a la mateixa finalitat, facilite Labora.

*Disposició final. Efectes*

La present resolució tindrà efectes des de la publicació en el *Diari Oficial de la Generalitat Valenciana.*

Contra esta resolució, que esgota la via administrativa, podrà interposar-se un recurs potestatiu de reposició davant d’este mateix òrgan en el termini d’un mes a partir de l’endemà de la notificació d’esta resolució, d’acord amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé en el termini de dos mesos un recurs contenciós administratiu davant del jutjat contenciós administratiu, de conformitat amb el que establix l’article 8, apartat 3, així com l’article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime pertinent.

  

València, 3 d'octubre de 2024

Antonio Galvañ Diez

Director general de LABORA Servei Valencià d'Ocupació i Formació

Esta disposició conté annexos. Consulteu-ne la versió en PDF.